
Diclomelan retard 100 mg pailginto atpalaidavimo tabletės
diklofenako natrio druska

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1.	Kas yra Diclomelan retard ir kam jis vartojamas
2.	Kas žinotina prieš vartojant Diclomelan retard
3.	Kaip vartoti Diclomelan retard
4.	Galimas šalutinis poveikis
5.	Kaip laikyti Diclomelan retard
6.	Pakuotės turinys ir kita informacija


[bookmark: _Toc129243139][bookmark: _Toc129243264]1. 	Kas yra Diclomelan retard ir kam jis vartojamas

Diclomelan retard priklauso nesteroidinių vaistų nuo uždegimo (NVNU) grupei, kuri vartojama skausmui malšinti ir uždegimui slopinti. 
Diclomelan retard lengvina uždegimo simptomus, pvz.: patinimą ir skausmą, mažina karščiavimą. Uždegimo arba karščiavimo priežasties vaistas nepanaikina. 

Diclomelan retard gali būti skiriamas šiais atvejais:
· Simptominis uždegiminių ir degeneracinių sąnarių ligų, pvz.: sąnarių uždegimo, sąnario nejudrumą sukeliančio stuburo slankstelių uždegimo gydymas.
· Simptominis minkštųjų audinių ligų, pvz.: sąnario aplinkos audinių, tepalinio maišelio, sausgyslės, tepalinės plėvės uždegimo gydymas.
· Silpno ir vidutinio stiprumo skausmo malšinimas, pvz.: po trauminio minkštųjų audinių sužalojimo, po odontologinių procedūrų, po nedidelių operacijų.

Jeigu Jūs abejojate dėl Diclomelan retard veikimo arba kodėl jis buvo Jums paskirtas, klauskite gydytojo.


2.	Kas žinotina prieš vartojant Diclomelan retard

Tiksliai laikykitės visų gydytojo arba vaistininko nurodymų. Jie gali skirtis nuo šiame lapelyje pateiktos informacijos.

Diclomelan retard vartoti draudžiama:
-	jeigu yra alergija diklofenakui arba bet kuriai kitai pagalbinei šio vaisto medžiagai (jos išvardytos 6 skyriuje); 
-	jeigu Jums kada nors buvo pasireiškusi alerginė reakcija, pavartojus vaistų nuo uždegimo arba skausmo (pvz.: acetilsalicilo rūgšties (aspirino), diklofenako arba ibuprofeno). Reakcija galėjo pasireikšti astma, sloga, krūtinės skausmu, odos išbėrimu, veido patinimu. Jeigu Jūs manote, kad galite būti alergiški, pasitarkite su gydytoju;
-	jeigu yra ar yra buvę skrandžio arba dvylikapirštės žarnos opų;
-	jeigu Jums yra ar yra buvęs kraujavimas į virškinimo traktą (vėmimas krauju, kraujavimas tuštinimosi metu, šviežias kraujas išmatose ar juodos išmatos);
-         jeigu Jūs sergate sunkiu inkstų ar kepenų nepakankamumu;
-	jeigu Jūs sergate sunkiu širdies nepakankamumu;
-         jeigu Jums nustatyta širdies ir (arba) galvos smegenų kraujagyslių liga, pavyzdžiui, jeigu Jūs patyrėte širdies smūgį, insultą, ,,mikroinsultą“ (praeinantį smegenų išemijos priepuolį) arba Jums buvo užsikimšusios širdies ar galvos smegenų kraujagyslės, arba Jums buvo atlikta operacija, siekiant išvalyti arba šuntuoti užsikimšusias kraujagysles;
-         jeigu Jums yra arba anksčiau buvo sutrikusi kraujotaka (periferinių arterijų liga);
-         jeigu pacientas yra vaikas arba paauglys;
-         jeigu dėl neaiškių priežasčių sutrikusi kraujodara ir kraujo krešėjimas;
-         jeigu sergate hemoragine diateze;
-	jeigu Jūs esate trečiame nėštumo trimestre arba žindote.

Jeigu bet kuris iš šių teiginių Jums tinka, nevartokite Diclomelan retard ir pasitarkite su gydytoju. Jūsų gydytojas nuspręs, ar Jums tinka šis preparatas.
Įsitikinkite, kad prieš Jums paskirdamas diklofenako, gydytojas žino, jog Jūs:
· rūkote;
· sergate cukriniu diabetu;
· sergate krūtinės angina arba Jums yra susidarę kraujo krešulių, padidėjęs kraujospūdis, padidėjęs cholesterolio kiekis ar padidėjęs trigliceridų kiekis.

Specialių atsargumo priemonių reikia:
· jeigu Jūs vartojate Diclomelan retard kartu su kitais nesteroidiniais vaistais nuo uždegimo (NVNU) (pvz.: acetilsalicilo rūgštimi arba aspirinu), kortikosteroidais, trombocitų agregaciją slopinančiais vaistais arba selektyviais serotonino reabsorbcijos inhibitoriais (žr. „Kiti vaistai ir Diclomelan retard“);
· jeigu Jūs sergate astma arba šienlige (sezoninis alerginis rinitas);
· jeigu Jūs kada nors turėjote virškinimo trakto sutrikimų, tokių kaip skrandžio opa, kraujavimas arba juodos išmatos arba Jums anksčiau pasireiškė nemalonus pojūtis skrandyje ar rėmuo, pavartojus nesteroidinių vaistų nuo uždegimo; 
· jeigu Jūs sirgote gaubtinės žarnos (opiniu kolitu) arba plonojo žarnyno (Krono liga) uždegimu;
· jeigu Jūs sergate ar sirgote širdies ligomis arba aukšto kraujospūdžio liga;
· kai sutrikusi kepenų arba inkstų veikla;
· jeigu Jūs galite būti netekę daug skysčių (pvz.: dėl ligos, viduriavimo, prieš ar po sunkios operacijos);
· kai patinusios pėdos;
· kai yra sutrikęs kraujavimas ar yra kitų kraujo sutrikimų, tame tarpe ir reta kepenų funkcijos patologija, vadinama porfirija.

Jeigu bet kuris iš šių teiginių Jums tinka, prieš vartodami Diclomelan retard, pasakykite apie tai gydytojui. 

Diclomelan retard gali sumažinti infekcijos simptomus (pvz.: galvos skausmą, karščiavimą) ir dėl to gali būti sunkiau nustatyti diagnozę ir atitinkamai gydyti ligą. Jeigu blogai pasijutote ir Jums reikia apsilankyti pas gydytoją, nepamirškite jam pasakyti, kad vartojate Diclomelan retard.

Labai retai Diclomelan retard, kaip ir kiti nesteroidiniai vaistai nuo uždegimo, gali sukelti sunkias alergines odos reakcijas. Jeigu pavartojus Diclomelan retard arba kitų vaistų nuo skausmo, Jums kada nors yra pasireiškęs sunkus odos bėrimas arba lupimasis, ant odos atsirado pūslių ir (arba) burnos ertmėje atsirado opų, prieš vartodami Diclomelan retard pasakykite gydytojui.

Tokie vaistai, kaip Diclomelan retard, gali būti susiję su nedideliu širdies priepuolio („miokardo infarkto“) ar insulto pavojaus padidėjimu. Bet koks pavojus yra labiau tikėtinas ilgą laiką vartojant vaistą didelėmis dozėmis. Neviršykite rekomenduotos dozės ar gydymo laiko.

[bookmark: _Hlk15986248]Prieš vartodami Diclomelan retard, pasakykite savo gydytojui, jeigu Jums neseniai atlikta arba bus atliekama skrandžio arba žarnyno operacija, nes Diclomelan retard kartais gali pabloginti žaizdos gijimą Jūsų virškinimo trakte po operacijos.

Šalutinis poveikis gali pasireikšti rečiau, jeigu vartosite mažiausią veiksmingą dozę kiek įmanoma trumpiausią laikotarpį. 

Jei Jūsų širdies veikla yra sutrikusi, patyrėte insultą arba manote, kad Jums galėtų grėsti šios būklės (pavyzdžiui: Jūsų kraujospūdis yra padidėjęs, sergate cukriniu diabetu, padidėjęs cholesterolio kiekis kraujyje arba rūkote), turite aptarti gydymą su savo gydytoju arba vaistininku.

Kiti vaistai ir Diclomelan retard
Ypač svarbu pasakyti gydytojui, jei vartojate toliau išvardytų vaistų.
	Ličio arba selektyvių serotonino reabsorbcijos inhibitorių (SSRI) (vaistai, vartojami kai kurių depresijos rūšių gydymui). 
· Digoksino (vaisto, vartojamo širdies ligoms gydyti).
· Diuretikų (vaistų, didinančių šlapimo išsiskyrimą).
· AKF inhibitorių arba beta adrenoblokatorių (vaistų grupę, vartojamą aukštam kraujospūdžiui ir širdies nepakankamumui gydyti).
· Kitokių nesteroidinių vaistų nuo uždegimo, pvz.: acetilsalicilo rūgšties (aspirino) arba ibuprofeno.
· Kortikosteroidų (vaistų, vartojamų uždegimui palengvinti).
· Kraujo krešėjimą mažinančių vaistų.
	Vaistų nuo diabeto, išskyrus insuliną.
· Metotreksato (vaisto nuo kai kurių vėžio rūšių arba artrito).
· Ciklosporino ir takrolimuso (vaistų, dažniausiai vartojamų pacientų, kuriems persodinti organai).
· Kai kurių antibakterinių (chinolonų grupės) vaistų.
· Sulfinpirazono (vaisto, vartojamo podagrai gydyti) ar vorikonazolo (vaisto, skirto grybelinėms infekcijoms gydyti).
· Fenitoino (vaisto, vartojamo epilepsijai gydyti).

Jei vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui.

Nėštumas ir žindymo laikotarpis

Nėštumas
Jeigu Jūs esate nėščia arba ketinate pastoti, pasakykite gydytojui.
Diclomelan retard pirmuosius šešis nėštumo mėnesius vartoti draudžiama, išskyrus būtinus atvejus ir taip nurodo gydytojas. Vis dėlto vartoti galima mažiausią dozę galimai trumpiausią laiką. Nevartokite diklofenako paskutiniuosius 3 nėštumo mėnesius, nes tai gali pakenkti Jūsų negimusiam kūdikiui arba sukelti problemų gimdymo metu. Tai gali sukelti negimusio kūdikio inkstų ir širdies veiklos sutrikimus. Tai gali sukelti Jūsų ir Jūsų vaiko polinkį kraujavimui, užtęsti nėštumo arba gimdymo trukmę. Jeigu nuo 20 nėštumo savaitės vartojama ilgiau nei kelias dienas, tai Diclofenac retard gali sukelti vaisiaus inkstų funkcijos sutrikimą, kuris gali sukelti amniono skysčio, apsupančio Jūsų kūdikį, sumažėjimą (oligohidramnioną) arba sukelti jo širdies kraujagyslių (arterinio latako) susiaurėjimą. Jeigu Jūsų gydymui vaisto reikia vartoti ilgiau nei kelias dienas, gydytojas gali paskirti papildomą stebėjimą.

Diclomelan retard, kaip ir kitų NVNU, draudžiama vartoti paskutiniųjų 3 nėštumo mėnesių laikotarpiu, nes gali būti labai pažeistas vaisius arba pasunkėti gimdymas.
Dėl Diclomelan retard vartojimo gali būti sunkiau pastoti. Nevartokite Diclomelan retard, jei planuojate pastoti ar jei Jums sunku pastoti, išskyrus būtinus atvejus. 

Jeigu Jūs žindote kūdikį, pasakykite gydytojui.
Jei vartojate Diclomelan retard, žindyti draudžiama, nes tai gali būti žalinga kūdikiui.

Vairavimas ir mechanizmų valdymas 
Retai Diclomelan retard vartojantiems žmonėms gali atsirasti galvos svaigimas, mieguistumas arba sutrikti rega. Jei toks poveikis pasireiškia, gali silpnai arba vidutiniškai sutrikti Jūsų gebėjimas vairuoti ir valdyti mechanizmus. Jeigu atsiranda tokių simptomų, būtina kiek galima greičiau pasakyti gydytojui.

Diclomelan retard sudėtyje yra sacharozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3. 	Kaip vartoti Diclomelan retard

Visada vartokite šį vaistą tiksliai, kaip nurodė gydytojas. Nepasitarus su gydytoju, dozės ir gydymo trukmės keisti negalima. Jeigu abejojate, kreipkitės į gydytoją arba vaistininką.

Jūsų gydytojo paskirtos dozės viršyti negalima. Svarbu vartoti mažiausią dozę, kuri kontroliuoja Jūsų skausmą ir nevartoti Diclomelan retard ilgiau negu reikia.

Suaugusiesiems
Gydytojas pasakys Jums, kiek Diclomelan retard 100 mg pailginto atpalaidavimo tablečių vartoti. Priklausomai nuo to, kaip Jūs reaguosite į gydymą, gydytojas gali padidinti arba sumažinti dozę.
Gydymo pradžioje paprastai rekomenduojama vartoti 100-150 mg paros dozę, t. y. vieną 100 mg tabletę. 150 mg paros dozės viršyti negalima.


Senyviems pacientams gydytojo nurodymu dozė gali būti sumažinta. 
Negalima viršyti nurodytos dozės. Svarbu vartoti mažiausią dozę, kuri kontroliuoja Jūsų skausmą ir nevartoti Diclomelan retard ilgiau negu reikia.

Vartojimas
Pailginto atpalaidavimo tabletę reikia nuryti sveiką, nesusmulkintą ir nesukramtytą, prieš valgymą, užsigeriant pakankamu skysčio kiekiu.

Diclomelan retard 100 mg pailginto atpalaidavimo tablečių geriausia vartoti vakare, jei simptomai daugiausia pasireiškia naktį arba ryte.

Gydytojo sprendimu gali būti paskirti papildomi skrandžio gleivinę apsaugantys vaistai (jei anksčiau sirgote virškinimo trakto ligomis, vartojate kitus vaistus ar esate senyvo amžiaus).

Vartojimas vaikams ir paaugliams
Vaikams ir paaugliams iki 18 metų amžiaus šio vaisto vartoti draudžiama.

Senyviems pacientams
Senyvi pacientai, taip pat per mažo kūno svorio pacientai, į Diclomelan retard poveikį gali labiau reaguoti nei kiti suaugę žmonės. Todėl jie turi tiksliai laikytis gydytojo nurodymų ir vartoti mažiausią dozę, kuri palengvina simptomus. Labai svarbu, kad atsiradus šalutiniam poveikiui senyvas pacientas apie tai nedelsdamas pasakytų gydytojui.

Ką daryti pavartojus per didelę Diclomelan retard dozę
Pavartojus atsitiktinai Diclomelan retard daugiau negu skirta, būtina nedelsiant kreiptis į gydytoją arba vaistininką arba vykti į greitosios pagalbos skyrių. Jums gali prireikti medicinos pagalbos. 

Pamiršus pavartoti Diclomelan retard
Jei pamiršote pavartoti vaisto, padarykite tai, kai tik prisiminėte. Jei artėja laikas vartoti kitą dozę, pamirštosios vartoti nereikia. Negalima vartoti dvigubos dozės, norint kompensuoti praleistą dozę. 
 
Kaip ilgai vartoti Diclomelan retard
Tiksliai laikykitės visų gydytojo nurodymų.
Jeigu manote, kad Diclomelan retard veikia per stipriai arba per silpnai, kreipkitės į gydytoją arba vaistininką.
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Jei Jūs vartojate Diclomelan retard ilgiau nei keletą savaičių, tuomet turėtumėte reguliariai tikrintis pas savo gydytoją, norėdami išvengti nenumatytų neigiamų reakcijų.


4. 	Galimas šalutinis poveikis

Šis vaistas, kaip ir kiti, gali sukelti šalutinį poveikį, nors jis pasireiškia ne visiems žmonėms. 
Šalutinis poveikis gali sumažėti vartojant mažiausią veiksmingą dozę galimai trumpiausią laiką.
Tokie vaistai, kaip Diclomelan retard, gali būti susiję su širdies priepuolio („miokardo infarkto“) ar insulto pavojaus nedideliu padidėjimu.
Dažniausiai pastebėtas diklofenako šalutinis poveikis pasireiškia virškinimo traktui. Pasireiškė pepsinė opa, prakiurimas arba kraujavimas virškinimo trakte, kuris kartais gali sukelti mirtį, ypač senyviems pacientams. Vartojant NVNU pasitaiko pykinimas, vėmimas, viduriavimas, vidurių pūtimas, vidurių užkietėjimas, nevirškinimas, pilvo skausmas, juodos spalvos išmatos (juodos spalvos išmatos susijusios su kraujavimu virškinimo trakte), vėmimas su krauju, opinis stomatitas (burnos ir lūpų gleivinės uždegimas), opinio kolito ir Krono ligos (žarnyno uždegimo tipas) paūmėjimas (žr. 2 skyrių). Rečiau pastebėtas gastritas (skrandžio gleivinės uždegimas). 
Taip pat pranešama, kad vartojant NVNU pasitaiko edema (skysčių susilaikymas), padidėjęs kraujospūdis (hipertenzija) ir širdies nepakankamumas (silpna širdies veikla).

Nebevartokite Diclomelan retard ir nedelsdami pasakykite savo gydytojui, jeigu pastebėtumėte, kad pasireiškė toliau nurodyti reiškiniai: 
krūtinės skausmas, kuris gali būti galimai sunkios alerginės reakcijos, vadinamos Kounis sindromu, požymis;
nestiprūs pilvo diegliai ir skausmingumas pilvo srityje, prasidedantys netrukus po to, kai pradedamas gydymas Diclomelan retard, po kurių, paprastai per 24 valandas nuo pilvo skausmo atsiradimo, prasideda kraujavimas iš tiesiosios žarnos arba viduriavimas su krauju (dažnis nežinomas, negali būti įvertintas pagal turimus duomenis);
skausmas pilve arba skrandžio plote, rėmuo; 
vėmimas su krauju, juodos spalvos išmatos arba kraujas išmatose, kraujas šlapime;
[bookmark: _Hlk205815881]sunki alerginė odos reakcija, kuri gali pasireikšti didelėmis išplitusiomis rausvomis ir (arba) tamsiomis dėmėmis, odos tinimu, pūslėmis ir niežėjimu (vaistų sukeltas išplitęs fiksuotas pūslinis odos bėrimas); 
· odos reakcijos – išbėrimas arba niežulys;
· pasunkėjęs kvėpavimas, dusulys, veido arba kitų galvos sričių patinimas; 
· odos ir akių baltymų pageltimas; 
· išreikštas nuovargis su apetito stoka;
· nuolatinis ryklės skausmas, burnos gleivinės pažeidimai, išsekimas arba karščiavimas;
· kraujavimas iš nosies, kraujosruvos odoje;
· veido, kojų arba pėdų patinimas;
· sumažėjęs šlapimo kiekis ir ryškus nuovargis; 
· stiprus galvos skausmas arba rigidiškas sprandas;
· krūtinės skausmas;
· sąmonės pritemimas. 

Pavartojus diklofenako (tablečių ar kitokios vaisto formos) trumpai arba ilgesnį laiką pranešama apie žemiau išvardytą šalutinį poveikį:

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· galvos skausmas, svaigulys;
· pykinimas, vėmimas, viduriavimas, nedidelis kraujo kiekis išmatose, nevirškinimas, pilvo skausmas, pilvo pūtimas, apetito stoka;
· sutrikusi kepenų funkcija (padidėję kepenų funkcijos tyrimo rodikliai);
· bėrimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· padidėjusio jautrumo reakcijos (įskaitant staigų kraujospūdžio sumažėjimą ir šoką);
· mieguistumas;
· astma (įskaitant kvėpavimo sutrikimus);
· skrandžio gleivinės uždegimas (gastritas), vėmimas su krauju, kraujavimas virškinimo trakte, kraujas išmatose (juodos spalvos išmatos), opos (su kraujavimu arba be jo arba su prakiurimu);
· ūminis kepenų uždegimas (hepatitas), gelta, kepenų pažeidimas;
· dilgėlinė (niežėjimas, bėrimas pūslėmis);
· edema (skysčių susilaikymas organizme).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· pranešta, kad su nesteroidinių vaistų nuo uždegimo (NVNU) laikinu vartojimu pasitaiko su infekcija susijusių uždegiminio pobūdžio ligų paūmėjimas. Tai gali būti susiję su NVNU veikimo mechanizmu;
· kraujodaros sutrikimas su sumažėjusiu kai kurių arba visų kraujo sudėties ląstelių (trombocitų, eritrocitų ir/arba baltųjų kraujo kūnelių (leukocitų) kiekiu, mažakraujystė dėl raudonųjų kraujo ląstelių irimo;
· sunki bendra alerginė reakcija su odos ir gleivinių patinimu (įskaitant veido srities);
· sutrikusi orientacija, depresija, sutrikęs miegas, košmariški sapnai, dirglumas, realybės suvokimo sutrikimas;
· sutrikęs jutimas, skonio jutimo sutrikimas, atminties sutrikimas, traukuliai, nerimas, drebėjimas, galvos dangalų uždegimas (meningitas, kurio simptomai yra sprando rigidiškumas, galvos skausmas, pykinimas, vėmimas, karščiavimas, sutrikusi sąmonė), pakitęs skonio jutimas, sutrikusi smegenų kraujotaka;
· sutrikęs regėjimas (neryškus matymas, dvejinimasis);
· laikinas klausos sutrikimas, ūžesys arba šurmulys ausyse;
· stiprus širdies plakimas, krūtinės skausmas, širdies nepakankamumas, miokardo infarktas;
· aukštas kraujospūdis, kraujagyslių uždegimas;
· alerginis plaučių uždegimas;
· storosios žarnos uždegimas (storosios žarnos uždegimo pablogėjimas, kraujavimas dėl opų), vidurių užkietėjimas, burnos ir liežuvio gleivinės uždegimas ir pažeidimai, žarnų susiaurėjimas dėl sąaugų (po tablečių ir kapsulių vartojimo), kasos uždegimas;
· staigus sunkus kepenų uždegimas (hepatitas), nekrozė (kepenų ląstelių žūtis), kepenų nepakankamumas;
· bėrimas pūslėmis, egzema, paraudimas, sunkios odos reakcijos su odos pūslėmis ir atsisluoksniavimu, nuplikimas, padidėjęs odos jautrumas šviesai, kraujosruvos odoje, niežulys;
· ūminis inkstų nepakankamumas dėl inkstų audinio pažeidimo, šlapimo tyrimų pokyčiai – kraujas arba baltymas šlapime (hematurija, proteinurija), inkstų uždegimas, sutrikusi inkstų funkcija.

Dažnis nežinomas (negali būti įvertintas pagal turimus duomenis):
· [bookmark: _Hlk205815975]alerginė odos reakcija, kuri gali pasireikšti apvaliomis ar ovalo formos rausvomis dėmėmis ir odos tinimu, pūslėmis ir niežėjimu (vaistų sukeltas fiksuotas odos bėrimas). Taip pat gali atsirasti tamsios dėmės, kurios gali neišnykti po gijimo. Vėl pradėjus vartoti vaisto, toje pačioje (-iose) vietoje (-ose) paprastai vėl pasireiškia vaistų sukeltas fiksuotas odos bėrimas.

Jei Jums pasireiškė bet kuris iš čia minėtų šalutinių poveikių, pasakykite gydytojui.
Jeigu atsiranda šiame lapelyje neminėtas šalutinis poveikis, pasakykite gydytojui arba vaistininkui.

Pranešimas apie šalutinį poveikį
[bookmark: _Hlk205816036]Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

[bookmark: _Toc129243143][bookmark: _Toc129243268]
5.	Kaip laikyti Diclomelan retard

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 C temperatūroje.
Lizdinę plokštelę laikyti išorinėje dėžutėje, kad vaistas būtų apsaugotas nuo šviesos.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinka vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


[bookmark: _Toc129243144][bookmark: _Toc129243269]6.	Pakuotės turinys ir kita informacija

Diclomelan retard sudėtis

-	Veiklioji medžiaga yra diklofenako natrio druska. Vienoje pailginto atplaidavimo tabletėje yra 100 mg diklofenako natrio druskos.
-	Pagalbinės medžiagos. Tabletės branduolys: sacharozė, cetilo alkoholis, bevandenis koloidinis silicio dioksidas, magnio stearatas, povidonas. Tabletės plėvelė: hipromeliozė, polisorbatas 80, talkas, raudonasis geležies oksidas (E172), titano oksidas (E171), makrogolis 6000.

Diclomelan retard išvaizda ir kiekis pakuotėje
Pailginto atpalaidavimo tabletės yra rausvai rudos apvalios abipus išgaubtos tabletės.

Pakuotėje yra 30 arba 1000 pailginto atpalaidavimo tablečių.
Gali būti tiekiamos ne visų dydžių pakuotės.

Registruotojas ir gamintojas
G.L. Pharma GmbH
Schlossplatz 1
8502 Lannach 
Austrija 

Jeigu apie šį vaistą norite sužinoti daugiau, kreipkitės į vietinį registruotojo atstovą.

	UAB „GL Pharma Vilnius“
Tel. + 370 5 2610705
office@gl-pharma.lt



Šis pakuotės lapelis paskutinį kartą peržiūrėtas 2025-10-20.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.



